J. Senko, poslanec: (2007-11-30):
Osobne si myslím, že diskutujeme a budeme schvaľovať rozpočet, ktorý je v prospech našich občanov. Rieši ich sociálne problémy, reaguje na ich životné potreby, spĺňa potreby tejto spoločnosti pri záväzku tejto vlády vrátiť spoločnosti sociálnu tvár. Áno, sociálnu tvár a dôstojnosť života. O tú dôstojnosť života, ktorá sa nepodarila, alebo vôbec nebola v spoločnosti v predchádzajúcich rokoch. Rozpočet je aj technicky dobre pripravený. Vláda sa neodklonila od plánov prijať euro v roku 2009. Rozpočet predstavuje ďalšie pokračovanie fiškálnej konsolidácie a dodržiava maastrichtské kritériá, ktoré sú podmienkou na vstup do eurozóny. Rozpočet má deficit, ktorý je najnižší za posledných desať rokov. Ešte by som rád pripomenul, že ekonomika na Slovensku rastie od roku 2004. Ale deficit v tom období neklesal. Ale rástol. Rozpočet je teda zodpovedný. Zodpovedný voči občanom aj voči podnikateľskej sfére. Vo vzťahu k občanom preto, lebo znižuje deficit, znižuje podiel verejného dlhu na HDP a nezaťažuje budúce generácie. Podnikateľom nezvyšuje dane a necháva veľmi výrazný priestor v ekonomike privátnemu sektoru. Teraz prejdem k problému, ktorý sa tu snažil ako problém riešiť pán poslanec Nagy. V jeho diskusnom príspevku tu odzneli názory, ktoré sa dotýkali rozhlasového vysielania. Chápem jeho postoj. Chápem aj to, že má záujem o Rádio Patria. Lenže on iba účelovým spôsobom vysvetľoval problém národnostného vysielania. Pretože garantovať vysielanie programov v jazykoch národnostných menšín a etnických skupín žijúcich na území Slovenskej republiky ako hlavnej činnosti verejnoprávneho rozhlasu sú podľa zákona povinné dodržiavať, alebo povinný dodržiavať predovšetkým Slovenský rozhlas. Snažil sa do tohto problému zatiahnuť Ministerstvo kultúry Slovenskej republiky. Lenže ministerstvo kultúry nemá právo zasahovať do riadenia nezávislých verejnoprávnych inštitúcií. Uvedené ministerstvo spoločne s manažérmi Slovenského rozhlasu a Slovenskej televízie sa však snaží aktívne hľadať systémové opatrenia na riešenie dlhodobých finančných problémov verejnoprávnych vysielateľov. A čo je zaujímavé, ani nezasahuje do riadenia týchto inštitúcií. Ministerstvo kultúry vidí tento problém, snaží sa ho riešiť a vidí ho v novej filozofii a v efektívnejšom mechanizme výberu koncesionárskych poplatkov, inštitúte zmluvy medzi štátom a verejnoprávnymi vysielateľmi, ktorí by garantovali primeraný rozsah financovania programových priorít verejnej služby, ako aj vo vybudovaní modernej infraštruktúry verejnoprávneho vysielania. Ministerstvo na tento problém upozorňovalo. Poslanci za stranu SMER tiež vo výbore pre kultúru a médiá. Upozornili sme, že koncentrácia národnostného vysielania do pásma stredných vĺn a následne odhlásený odchod z nich povedie k zníženiu kvality a dosahu vysielania Rádia Patria, čo je v rozpore s poslaním verejnoprávneho rozhlasu. Dokonca sme iniciovali aj mimoriadne zasadnutie výboru pre kultúru a médiá, poslanecký prieskum. Verejnosť vie, ako sa k tomuto problému postavila pani riaditeľka. A chcel by som zdôrazniť, že nemala pravdu. Len silou svojho mediálneho pôsobenia vykonala to, čo vykonala. Aj s cieľom preklenúť problémy národnostného vysielania spôsobené aj neuváženými rozhodnutiami vedenia Slovenského rozhlasu a Rozhlasovej rady ministerstvo kultúry iniciovalo vyčlenenie rozpočtových prostriedkov z rezervy vlády vo výške 45,4 mil. Sk s účelovým určením pre Slovenský rozhlas na zabezpečenie vysielania programov v jazykoch národnostných menšín a etnických skupín žijúcich na území Slovenskej republiky v roku 2007. Takže záleží len a možno aj na poslancoch zo Strany maďarskej koalície, ako sa aj s týmto návrhom zákona vysporiadajú. No a čo sa týka problému rozpočtu Úúradu pre vysielanie a retransmisiu. Tá podpora v rámci výboru pre kultúru a médiá bola všeobecná. Na čele tohto úradu je nominantka SMK. Návrh na navýšenie rozpočtu úradu podal spravodajca výboru pán Rafaj z SNS. A ešte jeden problém, ktorý sa týka vysielania v rámci stredných vĺn. V roku 2003 v decembri uznesením vlády č. 1180 ten návrh predkladal pán minister dopravy Prokopovič, ktorý je teraz poslancom, vláda súhlasila so zmenou využitia kmitočtového spektra pre obdobie krízových situácií v pásme VKV2 a krátkych vĺn a nepožaduje vysielanie v pásme stredných vĺn. Len toľko. Ďakujem.